text: Borgmester gik ned under valgkamp
  04 marts 2015 kl. 13.11
  Meget har forandret sig siden 2013, hvor den daværende Fredericia-borgmester gik ned med stress.
  - Jeg glemte at spise, mit blodtryk steg, ingen søvn og masser af uro.
  Sådan beskriver Kenny Bruun Olsen sin stressperiode tilbage i november 2013.
  Han blev borgmester i Fredericia i januar 2013 - en periode, hvor der var meget at se til i kommunen. Han skulle overtage posten efter den omtalte Thomas Banke, samle en splittet venstregruppe og på samme tid føre valgkamp op til kommunalvalget.
  - Man kan holde til meget som menneske, det tror jeg på. Men når der bliver ved med at læsses på, så kan benene bare ikke holde til det, siger den tidligere borgmester.
  Efter en tur hos lægen, hvor han blev opfordret til at blive hjemme og slukke telefonen, meldte han ud til offentligheden at han havde fået stress.
  Venstre tabte magten til kommunalvalget, men Kenny Bruun Olsen er stadig i politik, og han har lært noget af sin stressperiode.
  - Jeg er kommet styrket ud af det her, siger han.
  
  